b'\n_START_ARTICLE_\n1817 m. seimelis\n_START_PARAGRAPH_\n1817 met\xc5\xb3 seimelis \xe2\x80\x93 Vilniaus gubernijos bajor\xc5\xb3 seimelis, susirink\xc4\x99s 1817 m. gruod\xc5\xbeio 1 d. ir baig\xc4\x99s darb\xc4\x85 1818 m. sausio 6 d. Kartais dar vadinamas 1817\xe2\x80\x931818 m. seimeliu.\n_START_SECTION_\nReik\xc5\xa1m\xc4\x97\n_START_PARAGRAPH_\nSeimelyje, pagal Rusijos carin\xc4\x97s vald\xc5\xbeios nustatyt\xc4\x85 seimavimo buvusiose Lietuvos Did\xc5\xbeiosios kunigaik\xc5\xa1tyst\xc4\x97s \xc5\xbeem\xc4\x97se tvark\xc4\x85, dalyvavo po 10 atstov\xc5\xb3 i\xc5\xa1 kiekvienos Vilniaus gubernijos apskrities (i\xc5\xa1 viso 123 asmenys)._NEWLINE_Seimelyje svarstyti \xc4\xafvair\xc5\xabs bajori\xc5\xa1kosios savivaldos klausimai, bet jis pirmiausia i\xc5\xa1gars\xc4\x97jo ir Lietuvos istorijoje yra reik\xc5\xa1mingas tuo, kad jame bajor\xc5\xb3 iniciatyva i\xc5\xa1 apa\xc4\x8dios buvo i\xc5\xa1keltas baud\xc5\xbeiavos panaikinimo klausimas. \xc5\xa0i iniciatyva buvo i\xc5\xa1kelta dar prie\xc5\xa1 gubernijos seimel\xc4\xaf vykusiuose paviet\xc5\xb3 seimeliuose._NEWLINE_Kone radikaliausia buvo Ukmerg\xc4\x97s apskrities instrukcija delegatams \xc4\xaf gubernijos seimel\xc4\xaf. Joje buvo si\xc5\xabloma ne tik suteikti valstie\xc4\x8diams asmens laisv\xc4\x99, bet ir steigti liaudies mokykl\xc4\x97les visose parapijose._NEWLINE_Gubernijos seimelyje u\xc5\xbe baud\xc5\xbeiavos panaikinim\xc4\x85 ypa\xc4\x8d aistringai agitavo Upyt\xc4\x97s apskrities delegatas Simonas Zavi\xc5\xa1a. Jis, taip pat ir nema\xc5\xbea dalis gubernijos seimelio nari\xc5\xb3, buvo masonai, kai kurie istorikai remdamiesi \xc5\xa1iuo ir kitais faktais, pa\xc4\x8di\xc4\x85 baud\xc5\xbeiavos naikinimo i\xc5\xa1k\xc4\x97limo iniciatyv\xc4\x85 priskiria b\xc5\xabtent masonams. Dauguma Vilniaus gubernijos seimelio dalyvi\xc5\xb3 balsavo u\xc5\xbe valstie\xc4\x8di\xc5\xb3 i\xc5\xa1laisvinim\xc4\x85 i\xc5\xa1 baud\xc5\xbeiavos. Ta\xc4\x8diau \xc5\xa1i Lietuvos bajor\xc5\xb3 iniciatyva nesulauk\xc4\x97 Aleksandro I paramos, tik\xc4\x97tina daugiausia d\xc4\x97l politini\xc5\xb3 sumetim\xc5\xb3, i\xc5\xa1 kuri\xc5\xb3 svarbiausias buvo nenoras prisid\xc4\x97ti prie bajorijos ir valstie\xc4\x8di\xc5\xb3 tarpluominio solidarumo augimo.'